钦定古今图书集成/明伦汇编/官常典/第214卷 > 耶律颇的
## 钦定古今图书集成/明伦汇编/官常典/第214卷 > 耶律颇的

按《辽史》本传，“颇的，字撒版，季父房奴。”之孙。孤介寡
合。重熙初，补牌印郎君。清宁初，稍迁知易州。去官，部
民请留，许之。咸雍八年，改彰国军节度使。上猎大牢
古山，颇的谒于行宫。帝问边事，对曰：“自应州南境至
天池，皆我耕牧之地。清宁间，边将不谨，为宋所侵，烽
堠内移，似非所宜。”道宗然之，拜北面林牙。后遣人使
宋，得其侵地，命颇的往定疆界。还，拜南院宣徽使。大
康四年，迁忠顺军节度使，寻为南院大王，改同知南
京留守事。召拜南府宰相，赐贞良功臣，封吴国公，为
北院枢密使。廉谨奉公，知无不为。大安中，致仕，卒。子
霞抹，北院枢密副使。